Lõõtsaga klappkaamerad ilmusid 19. sajandi lõpus koos rullfilmi leiutamisega. Kõige esimesed ja levinumad taolised kaamerad olidki "Eastman Kodak Company" toodetud. Klappkaamera erines teistest selle poolest, et võimaldas küllaltki kompaktse kerega teha suureformaadilisi kaadreid. Selle ehitus ei võimaldanud aga pildiotsijat optiliselt objektiiviga siduda, mistõttu teravustamine polnud kuigi täpne ja nähtav kujutis erines peaaegu alati mingil määral sellest, mis tegelikult filmile jäädvustati.  Klappkaamerad olid laialdaselt kasutuses kuni 1960-ndate aastateni.